钦定古今图书集成/明伦汇编/官常典/第401卷 > 汪若霖
## 钦定古今图书集成/明伦汇编/官常典/第401卷 > 汪若霖

按《明外史》本传：“若霖，字时甫，光州人。父治，保定知府。
若霖举万历二十年进士，授行人。三十三年，擢户科
给事中。言有司贪残，率从轻论非律。边吏竭脂膏外
媚敌，内媚要津，而京军十万，半虚冒非计。兵部尚书
萧大亨被劾求去，吏部议留若霖，力诋部议。云南民
变，杀税使杨荣。”诏从巡抚赵用宾言，命四川丘承云
兼领。若霖言：“用宾养成荣恶，今不直请罢税，而倡议
领于四川，负国甚。乞亟斥用宾，追寝前命。”皆不报。进
礼科右给事中。自正月至四月不雨，若霖上疏曰：“臣
稽《洪范传》，‘言之不从，是谓不乂，厥罚恒旸’。今郊庙宜
亲，朝会宜举，东宫讲习宜开。此下累言之而上不从
者也。又有上言之而中变者：税务归有司，权珰犹侵
夺，起废有明诏，启事犹沈阁是也。有上屡言之而久
不决、下数言之而上不断者，中外大僚之推补，被劾
诸臣之进退是也。凡此皆言不从之类。积郁成灾，天
人恒理。陛下安得漠然而已哉？”时南京户、工二部缺
尚书，礼部缺侍郎，廷推故尚书徐元泰，贵州巡抚郭
子章、故詹事范醇敬。若霖言“三人不足任，且举者不
能无私。请自今廷推，勿以一人主持，众皆画诺。宜籍
举主姓名，复祖宗连坐之法。”诏申饬如若霖言，所推
悉报寝。兵部主事张汝霖，大学士朱赓婿也，典试山
东，所取士有篇章不具者，若霖疏劾之，停其俸。中官
杨致中枉法拷杀指挥郑光擢，若霖率同官列其十
罪，不报。朱赓独相，朝事益弛。若霖言：“陛下独相一赓，
而又昼接无闻，补牍莫应，使辅臣内托帏幄腹心之
重，而外得以釜鬵自解于天下，此最大患也。方今纪
纲坏，政事壅，人才耗，庶职空，民力穷，边方废，宦竖横，
盗贼繁，士大夫几忘廉耻礼义，而小民愁苦冤痛之
声彻于宇内。辅臣宜慨然任天下，重收拾人心以效
之，当宁。如徒谦让未遑，或以人言轻怀去就，则陛下
何赖焉？”赓乃缘若霖指，力请帝急行新政。帝亦不省。
五月朔，大雨雹。若霖谓用人不广，大臣专柄之象，具
疏切言之。已而京师久雨，田庐尽坏。若霖复言：“东宫
辍讲逾三年，大臣莫为虑。惟比周相倚，小臣趋风，其
流益甚。”意复诋赓及新辅李廷机辈也。三十六年，巡
视库藏，见老库止银八万，而外库萧然，诸边军饷逋
至百馀万，疏请集议，《长策》亦留中。先是，吏部列上考
选应授科道者，知县新建汪元功、进贤黄汝亨、南昌
黄一腾与焉。赓党给事中陈治则推毂元功、汝亨。若
霖劾二人嚣竞，吏部因改拟部曹。治则怒，劾一腾交
构。帝以言官纷争，留部疏。廷臣屡请乃下，而责若霖
首倡烦言，并元功、汝亨、一腾各贬一级，出之外。廷臣
论救，皆不省。若霖遂出为颍州判官，卒。